Familienetværket er et tilbud om socialt samvær og gratis aktiviteter for udsatte familier. Netværkene drives i samarbejde af Blå Kors Danmark og lokale kirker. En af de familier, der er dukket op torsdag eftermiddag, er Casper Bjørn Østergaard og datteren Ida. De er kommet til Familinetværkets arrangementer igennem flere år. Casper Bjørn Østergaard arbejder som flexjobber og har et handicap, der kan gøre det svært at være social og aktiv sammen med datteren. -	Mest mødes vi og drikker en kop kaffe. Vi sidder og snakker lidt med de frivillige og de andre besøgende, og så er der lidt kreativt rettet mod børnene, siger han. Se hele indslaget: Idas tegning bliver printet i tusindvis Det kreative værksted for børnene er en god mulighed for at få nye venner, og faktisk KAN der komme store ting ud af det. Datteren Ida på snart seks år tegnede blandt andet en tegning af et stjerneskud, der nu kan ses på de 175.000 Blå Kors julemærker. Et frirum Står det til far og datter, er Familienetværket en del af deres udvidede familie i mange år endnu. Jakob Hyldgaard Engell, der er leder for Familienetværket, mener at behovet for sådan et frirum vokser år for å. -	For få år siden var der fire netværk af det her familieværk i Danmark, og nu er det over 30 netværk, så jeg oplever helt sikkert, at der er behov for fællesskab og nærvær, et sted hvor man kan komme og høre til, siger han.

Opsummering:
Et familienetværk sørger for, at far og datter kommer ud og får noget socialt samvær med andre.